Virallinen lehti nro C 347 , 18/11/1996 s. 0084



B4-1105, 1146, 1170, 1173, 1181, 1182 ja 1203/96 Päätöslauselma Burman poliittisesta tilanteesta ja jatkuvista ihmisoikeusloukkauksista Euroopan parlamentti, joka - ottaa huomioon aikaisemmat Burmaa koskevat päätöslauselmansa, - ottaa huomioon neuvoston 5. heinäkuuta 1996 antaman julistuksen Burman poliittisesta tilanteesta, jossa vaaditaan nimenomaisesti Valtion neuvostoa lain ja järjestyksen palauttamiseksi (SLORC) kunnioittamaan Burman kansalaisten perusoikeuksia, A. on syvästi huolissaan siitä, että SLORC kieltää perustavaa laatua olevat ihmisoikeudet Burmassa, ja toteaa, että YK luokittelee Burman vähiten kehittyneiden maiden joukkoon, B. toistaa syvän huolensa olosuhteista, jotka johtivat James Leander Nicholsin kuolemaan 22. kesäkuuta 1996, C. ottaa huomioon, että SLORC on 26. syyskuuta 1996 jälkeen pidättänyt yli 800 Kansallisen demokratian liiton (NLD) jäsentä, jotka samalla ovat sotilasjuntan mitätöimissä vaaleissa valittuja kansanedustajia, D. ottaa huomioon, että kuluvan vuoden maaliskuun lopun jälkeen Burman armeija on pakottanut 80.000 ihmistä jättämään kotinsa ja kylänsä Shanin ja Karennin alueilla, E. ottaa huomioon, että Nobelin rauhanpalkinnon ja Sakharovin palkinnon saanut Burman kansan demokraattisesti valittu johtaja Aung San Suu Kyi äskettäin esitti uuden neuvottelutarjouksen SLORC:ille, ja valittaa sitä, että SLORC torjui tämän tarjouksen, F. toteaa jälleen kerran, että Aung San Suu Kyi on kehottanut kansainvälistä yhteisöä taloudellisiin pakotteisiin SLORC:ia vastaan, G. toteaa, että Yhdysvaltain kongressi hyväksyi 17. syyskuuta 1996 Cohen- Feinsteinin lain, joka määrää Yhdysvaltain presidentin estämään uudet Burmaan tehtävät investoinnit siinä tapauksessa, että SLORC pidättää Aung San Suu Kyin tai syyllistyy laajoihin sortotoimiin Burmassa ja toteaa, että presidentti Clinton allekirjoitti 3. lokakuuta julistuksen, joka kieltää SLORC:in jäseniltä ja näiden perheenjäseniltä pääsyn Yhdysvaltoihin, H. toteaa, että komissio valmistelee toimenpiteitä vastauksena meneillään olevaan tutkimukseen, joka koskee pakkotyötä Burmassa, ja on tietoinen siitä, että muiden luotettavien arvioiden mukaan pakkotyö muodosti jopa 50 % Burman BKT:sta vuosina 1994 - 1995, I. ottaa huomioon, että Euroopan unionin yleisten asioiden neuvosto kokoontuu 28. ja 29. lokakuuta 1996, ja että sen on määrä käsitellä uusia toimia SLORC:ia vastaan, J. ottaa huomioon, että kaikki Burmaan tehtävät suorat ulkomaiset investoinnit, erityisesti eurooppalaisten yritysten investoinnit, on tehtävä yhteisyritysten kautta sellaisten yhtiöiden tai rahoituslaitosten kanssa, jotka ovat kokonaan Burman sotilasvoimien hallinnassa, K. ottaa huomioon, että Euroopan unioni pitää demokratian edistämistä ja ihmisoikeuksien kunnioittamista olennaisena osana suhteitaan kolmansiin maihin, L. ottaa huomioon, että EU:sta tehdyn sopimuksen J.2 artiklan mukaisesti neuvosto voi määritellä yhteisen kannan kaikista yleisesti kiinnostavista ulko- ja turvallisuuspolitiikan kysymyksistä, M. katsoo, että Intian viranomaiset pidättivät Sung Hngelin, SLORC:n aktiivisen vastustajan 7. elokuuta 1996 ja syyttivät häntä laittomasta maahantulosta, N. huomauttaa, että jos Sung Hngel julistetaan laittomaksi Intiaan tulleeksi maahanmuuttajaksi tuomioistuimessa, joka pitää kolmannen käsittelynsä hänen tapauksessaan 22. marraskuuta 1996, Hngel karkotetaan Burmaan, jossa Burman armeija saattaisi teloittaa hänet; 1. Palauttaa mieliin pysyvän sitoutumisensa demokraattisten periaatteiden ja ihmisoikeuksien kunnioittamiseen ja vakaumuksen siitä, että demokratian ja oikeusvaltion kehitys ja taloudellinen kehitys ovat toisistaan riippuvaisia; 2. Tuomitsee jyrkästi Burman kansaan kohdistuvat ihmisoikeuksien ja perusvapauksien loukkaukset; 3. On erityisen holestunut kohtalosta, joka on kohdannut useampia kuin 80 000 ihmistä, jotka armeija on pakottanut lähtemään kodeistaan Shanin ja Karennin alueilla maaliskuun 1996 lopusta alkaen, mihin on liittynyt vakavia ihmisoikeusrikkomuksia ja pidätyksiä; 4. On yhtä huolestunut kertomuksista, joiden mukaan UNHCR:n maahanpaluuohjelma, jota on sovellettu 250 000 Bangladeshista tulleeseen pakolaiseen heidän palauttamisekseen Burmaan, voisi vaarantua sen vuoksi, että ihmisoikeustilanne Arakanin osavaltiossa, joka on Rohingan muslimivähemmistön alkuperäinen alue, on huonontunut entisestään heidän lähdettyään alueelta vuonna 1991 ja että pakkotyö on lisääntynyt monilla alueilla keskimäärin kahteenkymmeneen päivään kuukaudessa; 5. Kehottaa jälleen kerran SLORC:ia antamaan täydellisen ja tyydyttävän selvityksen olosuhteista, jotka johtivat pidätettynä olleen James Leander Nicholsin kuolemaan; 6. Vahvistaa olevansa sitä mieltä, että SLORC on osoittanut olevansa täysin kykenemätön harjoittamaan mitään sellaista kriittistä vuoropuhelua kansainvälisen yhteisön kanssa, joka voisi johtaa siirtymiseen kohti demokratiaa ja ihmisoikeuksien kunnioittamista, ja kehottaa kansainvälistä yhteisöä ryhtymään YK:n kautta toimiin SLORC:in eristämiseksi sekä poliittisesti että taloudellisesti; 7. Toistaa olevansa sitä mieltä, että Burmaan tehdyt ulkomaiset investoinnit antavat huomattavaa taloudellista tukea SLORC:ille, eivätkä tuota edes epäsuoraa hyötyä Burman kansalle, ja pitää sen vuoksi myönteisinä viidentoista kansainvälisen yhtiön äskettäisiä päätöksiä lopettaa kaikki investoinnit Burmaan; 8. Panee huolestuneena merkille tiedot, joiden mukaan UNOCAL ja Total-yhtiöiden investoinnit Burmaan ovat aiheuttaneet vakavia ihmisoikeuksien loukkauksia ja epäsuorasti johtaneet väestön pakkosiirtoihin ja pakkotyöhön; 9. Tukee niitä ASEAN-maita, jotka ovat ilmoittaneet, että ne vastustavat Burman täysjäsenyyttä järjestössään, ja kehottaa kaikkia ASEAN-maita eväämään Burman jäsenhakemuksen, kunnes SLORC on poistunut vallata ja demokraattinen hallinto on palautettu, koska Burman täysjäsenyys vahingoittaisi EU:n ja ASEANin välisiä suhteita; 10. Kehottaa komissiota varmistamaan, että se antaessaan Burmalle humanitaarista apua käyttää ainoastaan selvästi SLORC:ista riippumattomia avustusjärjestöjä; 11. Pitää myönteisenä Tanskan hallituksen päättäväistä pyrkimystä varmistaa, että EU ryhtyy James Leander Nicholsin kuoleman vuoksi voimallisiin toimiin SLORC:ia vastaan; 12. On huolissaan siitä, että komission tutkimus, jonka tulisi johtaa GSP:n poistamiseen, kestää niin kauan, ja pyytää komissiota esittelemään pakkotyövoiman käyttöä koskevaan tutkimukseen liittyvät johtopäätöksensä viipymättä neuvostolle ja parlamentille pitäen mielessä, että GSP:n pois vetäminen tulisi maksamaan Burmalle kymmeniä miljoonia US dollareita vuodessa ja että ainoastaan tällainen seuraamus on ainoa välitön toimenpide, joka voidaan tehokkaasti toteuttaa SLORC:in painostamiseksi; 13. Kehottaa neuvostoa vastaamaan Aung San Suu Kyin pyyntöön, jonka mukaan EU:n pitäisi ryhtyä taloudellisiin pakotteisiin SLORC:ia vastaan lopettamalla kaikki Euroopan unionin ja Burman väliset kauppasuhteet ja matkailuyhteydet sekä eurooppalaisten yritysten investoinnit Burmaan, kun neuvosto kokoontuu 28. - 29. lokakuuta 1996; 14. Ilmaisee huolestuneisuutensa Sung Hngelin pidätyksestä ja pyytää Intian viranomaisia keskeyttämään oikeudenkäynnin ja myöntämään hänelle pakolaisen aseman; 15. Kehottaa puhemiestään välittämään tämän päätöslauselman neuvostolle, komissiolle, SLORC:ille, NLD:lle, Intian hallitukselle, YK:n pääsihteerille sekä niiden eurooppalaisten yritysten johtokunnille, joilla on investointeja Burmassa.